**PEMBERITAHUAN PERTANYAAN LISAN**

**DEWAN RAKYAT MESYUARAT KETIGA,**

**PENGGAL KEDUA, PARLIMEN KEEMPAT BELAS**

**PERTANYAAN : LISAN**

**DARIPADA : TUAN NIK NAZMI BIN NIK AHMAD**

**[SETIAWANGSA]**

**TARIKH : 8 OKTOBER 2019 (SELASA)**

**SOALAN NO. 11**

minta **MENTERI PEMBANGUNAN USAHAWAN** menyatakan berapakah perusahaan kecil dan sederhana yang melibatkan kerjasama pemilik Bumiputera dan bukan Bumiputera sebagai peratusan jumlah perusahaan kecil dan sederhana.

**JAWAPAN**

Yang di-Pertua,

1. Kementerian Pembangunan Usahawan (MED) berpandangan setiap usahawan di Malaysia tanpa mengira perbezaan kaum, bangsa, Bumiputera atau bukan Bumiputera adalah berhak untuk mendapat manfaat daripada program dan inisiatif Kerajaan.
2. Berdasarkan Banci Ekonomi 2016 oleh Jabatan Perangkaan Malaysia, sebanyak 98.5% pertubuhan perniagaan di Malaysia adalah Perusahaan Kecil dan Sederhana (PKS) iaitu sebanyak 907,065 PKS. Daripada jumlah tersebut, 38.5% adalah syarikat PKS Bumiputera manakala selebihnya adalah PKS bukan Bumiputera.
3. MED juga telah memulakan inisiatif untuk membangunkan Platform Digital PKS Kebangsaan bagi memastikan usahawan PKS dibantu dengan memberi nilai tambah yang signifikan menggunakan pendekatan teknologi digital. Sistem maklumat berpusat ini akan mengintegrasikan data usahawan dan maklumat keusahawanan secara lebih komprehensif dan ekstensif yang akan turut meliputi data usahawan Bumiputera dan bukan Bumiputera.
4. Komponen pertama Platform Digital PKS Kebangsaan, iaitu *ScoreXcess* yang dibangunkan melalui SME Bank telah dilancarkan oleh YB Menteri MED pada 30 September 2019. Ia merupakan portal sehenti yang membolehkan usahawan mikro dan PKS mendaftar dan memohon pembiayaan daripada agensi yang menawarkan kemudahan pembiayaan khusus mengikut keperluan perniagaan mereka.

Sekian, terima kasih.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*